
Az Erdélyi Kerékpárút-hálózat

Az alternatív üdülési formák fokozatos előretörésével, a kerékpáros turizmus a figyelem középpontjába kerül. A Cholnoky Jenő Földrajzi Társaság egyetemi hallgatók bevonásával 2008 óta kijelöl olyan tematikus útvonalakat, melyek bizonyos rejtett látnivalókat igyekszenek felfűzni jelzett biciklis turistajelzések formájában. A hálózat jelenlegi helyzetében az utazó Marosvásárhelytől Kézdivásárhelyig tekerhet, a több mint 1000 km összhosszúságú útvonalon.
Munkánk 2009-ben kezdődött Pálpatakán. 2009 és 2013 között szinte az összesen ilyen megmozduláson részt vettünk és GPS-szel felmértük a jelzett útvonalakat. A hálózat egyes szakaszairól már készültek dolgozatok, viszont egy egységes leírás és térképsorozat nem. Célunk, hogy egy egyezményes jelkulccsal ellátott átfogó térképsorozatot készítsünk, ami útitársként szolgálhat a kerékpározó turisták számára, amely kiegészül útvonalleírásokkal és hasznos információkkal is. Az összes adat és leírás elérhető lesz a hálózat honlapján is.



